b"\n_START_ARTICLE_\nPavell\xc3\xb3 d'esplai de Sant Fruit\xc3\xb3s de Bages\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici rectangular de dues plantes: una baixa, \xc3\xbatil com a magatzem, i una primera, emprada per estar, amb cuina petita i armari aixamfranat, fent simetria amb la llar de foc raconera, tamb\xc3\xa9 aixamfranada. La coberta est\xc3\xa0 feta per bigues de fusta, llata, rajola i teula, a doble vessant._NEWLINE_S'observa un piny\xc3\xb3 amb decoraci\xc3\xb3 lineal, acastellada amb sanefa de cer\xc3\xa0mica, motllures arrebossades. A la fa\xc3\xa7ana hi ha incrustacions de rajola vidriada amb tons verds, formant daus i sanefes._NEWLINE_L'escala d'acc\xc3\xa9s des de l'exterior \xc3\xa9s de pedra picada, t\xc3\xa9 una barana simple de ferro forjat i sota l'escala s'endevina una comuna.\n_START_SECTION_\nHist\xc3\xb2ria\n_START_PARAGRAPH_\nEs tracta d'un pavell\xc3\xb3 d'esplai situat dins les propietats del mas Sala. No hi ha dades cronol\xc3\xb2giques concretes que indiquin el moment de la seva construcci\xc3\xb3, per\xc3\xb2 per la seva tipologia es pot donar una dataci\xc3\xb3 aproximada de principis del segle XX._NEWLINE_S'hi accedia des de la carretera mitjan\xc3\xa7ant una petita avinguda envoltada d'arbres."